b'\n_START_ARTICLE_\nCetina (reka)\n_START_PARAGRAPH_\nCetina, reka v srednji Dalmaciji z izlivom pri Omi\xc5\xa1u v Jadransko morje. _NEWLINE_Cetina je 100,5 km dolga reka s povr\xc5\xa1ino pore\xc4\x8dja 1463 km\xc2\xb2. Izvira na nadmorski vi\xc5\xa1ini 385 m v bli\xc5\xbeini naselja Cetina iz ve\xc4\x8d kra\xc5\xa1kih izvirov: Veliko vrilo, Vukovi\xc4\x87a vrilo, Batica vrilo. Glavna pritoka sta: Ruda-Grab in Karaka\xc5\xa1ica. V Cetino dotekajo tudi podzemne vode iz jugozahodnega dela Bosne in Hercegovine. Cetina dose\xc5\xbee najvi\xc5\xa1ji vodostaj novembra in decembra, najni\xc5\xbejega pa avgusta in septembra. Od izvira do Zadvarja te\xc4\x8de proti jugovzhodu, nato v smeri vzhod-zahod, pred izlivom v Jadransko morje pa proti jugu. Vzdol\xc5\xbe reke se vrstijo Cetinsko, Vrli\xc4\x8dko, Koljansko, Ribari\xc4\x87ko, Hrvata\xc4\x8dko in Sinjsko polje. V spodnjem toku je Cetina izdolbla kanjon v katerem je ve\xc4\x8d slapov: Veliku Gubavicu (tudi Velika Bukavica, vi\xc5\xa1ina 49 m) in Malu Gubavicu (Mala Bukavica, 7 m). Cetina z vodo oskrbuje hidroelektrarne: HE Kraljevac, HE Peru\xc4\x87a, HE Zaku\xc4\x8dac (z 486 MW instalirane mo\xc4\x8di najve\xc4\x8dja HE na hrva\xc5\xa1kem), HE Orlovac, HE \xc4\x90ale. Iz Cetine je napeljan tudi vodovod, ki s pitno vodo oskrbuje otoke Bra\xc4\x8d, Hvar in \xc5\xa0olto. Gorvodno od Hrvata\xc4\x8dkega polja je Peru\xc4\x87ko jezero, ki je s povr\xc5\xa1ino 13 km\xc2\xb2 najve\xc4\x8dje na hrva\xc5\xa1kem. Iz te akumulacije so med leti 1957 do 1962 skozi Mosor za HE Zaku\xc4\x8dac zgradili dva vzporedna hidroenergetska tunela dolga po 9,6 km s premerom 6,1 in 6,5 m. Cetina je delno za\xc5\xa1\xc4\x8ditena; njeni kra\xc5\xa1ki izviri so od leta 1972 naravni spomenik'